El Premi està adreçat a joves escriptors d'entre 16 i 30 anys i vol ser una eina de professionalització, a banda de fomentar la literatura en llengua catalana.
Amb el nom de Certamen Art Jove de poesia Salvador Iborra, l'Associació d'Escriptors en Llengua Catalana (AELC), amb la col·laboració i l'impuls de l'Agència Catalana de la Joventut (ACJ) i l'Institut Balear de la Joventut (IBJ), han organitzat la segona edició del certamen per promoure la producció literària, la formació, la interrelació i la professionalització entre escriptors joves dels diferents territoris de parla catalana.
El llibre L'ala fosca de la mataronina Chantal Poch ha estat el guanyador d'aquesta segona edició.
El lliurament del premi s'ha fet aquest migdia a Sóller al qual ha assistit el Director de l'Agència de Joventut, Cesc Poch que ha argumentat que aquest premi " supera els premis literaris tradicionals per cercar noves propostes i formes i per fomentar la literatura en llengua catalana."
Un dels objectius del premi és el d'articular un espai de formació horitzontal que faciliti dinàmiques de coneixement, d'interrelació i de debat amb altres escriptors amb diversos nivells de trajectòria professional.
En aquest sentit, els 14 finalistes van assistir a una formació de tres dies durant el mes de novembre a l'alberg de Coma-ruga de XANASCAT, durant l'estada, els joves van realitzat tallers de fanzín i de recitació, concerts i xerrades amb escriptors i professionals del sector cultural.
El Certamen Art Jove de poesia Salvador Iborra, adreçat a joves escriptors d'entre 16 i 30 anys, vol ser una eina de professionalització, a banda d'esperonar i fomentar la literatura en llengua catalana.
En aquest sentit, el Director de l'Agència Catalana de Joventut, Cesc Poch també destaca " la col·laboració amb l'AELC i l'Institut Balear de Joventut dues administracions i una associació de l'àmbit dels Països Catalans "
Salvador Iborra i Mallol va ser un poeta, periodista i docent valencià que va treballar com a corresponsal literari per al Diari de Balears i com a docent a instituts de Cerdanyola del Vallès i de Matadepera.
Va publicar tres obres poètiques: Un llençol per embrutar (2003), Les entranyes del foc (2005) -que va rebre el premi Domènec Perramon de poesia- i Els cossos oblidats (2009), guardonada amb el premi Jaume Bru i Vidal.
L'any 2011, quan només tenia 33 anys, va morir apunyalat davant del seu pis a Barcelona, a causa d'una discussió pel robatori d'una bicicleta a un amic seu.
Chantal Poch (Mataró, 1993) ha estudiat Comunicació Audiovisual a la Universitat Pompeu Fabra, té un màster en Estudis de Cinema i Audiovisual Contemporanis i actualment continua els seus estudis com a doctoranda de cinema.
Va guanyar un premi de la Generalitat de Catalunya per un treball de recerca titulat "Adaptacions literàries al cinema.
Creació d'un guió a partir d'una novel·la de Mercè Rodoreda" i ha escrit sobre literatura i cinema en diverses ocasions, com ara «Kristina Söderbaum o la erótica del nenúfar», dins El cuerpo erótico de la actriz bajo los fascismos.
Combina la seva recerca en cinema amb la creació poètica.
El jurat, format per Laia Martínez i López, Ben Clark, Marc Rovira, Maria Sevilla i Enric Viladot amb Natàlia Rabassa i Marta Vilardell, reunit a Barcelona el dia 2 d'octubre de 2019, ha decidit per unanimitat que el llibre L' ala fosca de Chantal Poch és el guanyador d'aquesta edició i mereixedor del primer premi perquè es tracta d'un llibre amb un ritme propi i «amb poemes ben destil·lats que s'erigeixen en un conjunt contundent amb ressonàncies particulars de la poesia europea».
El Certamen és un homenatge al jove poeta valencià assassinat el 2011 i ha estat convocat per l'Agència Catalana de la Joventut, l'Associació d'Escriptors en Llengua Catalana i l'Institut Balear de la Joventut